RO Jurnalul Oficial al Uniunii Europene C 183/4

Raport final al consilierului-auditor în cauza COMP/37.860 – Morgan Stanley Dean Witter/Visa International

(în temeiul articolelor 15 și 16 din Decizia 2001/462/CE, CECO a Comisiei din 23 mai 2001 privind mandatul consilierilor-auditori în anumite proceduri în domeniul concurenței – JO L 162, 19.6.2001, p. 21)

2009/C 183/04

Proiectul de decizie în cauza menționată anterior necesită următoarele observații.

Plângerea

Cauza de față a fost declanșată de o plângere depusă în comun de Morgan Stanley (denumită anterior „Morgan Stanley Dean Witter & Co”.) și Morgan Stanley Dean Witter Bank Limited (denumită în prezent „Morgan Stanley Bank International Limited”) (denumite în continuare „Morgan Stanley”) la Comisia Europeană pe 12 aprilie 2000. Plângerea se referea în special la aplicarea (în cazul întreprinderii Morgan Stanley) a unei dispoziții din statutul Visa International Service Association conform căreia se refuza acordarea calității de membru al Visa „oricărui solicitant care este considerat de către Consiliul de Administrație ca fiind un concurent al corporației” („regula”). Pe baza regulii, întreprinderii Morgan Stanley i-a fost refuzată calitatea de membru al Visa în martie 2000, împiedicând-o astfel să furnizeze comercianților servicii privind tranzacțiile cu Visa nu numai în Regatul Unit, ci și în toate statele SEE în care regula era în vigoare.

Comunicarea obiecțiilor și prima scrisoare de expunere a faptelor

La data de 2 august 2004, a fost trimisă o comunicare a obiecțiilor („CO”) întreprinderilor Visa International Service Organisation și Visa Europe (denumite în continuare „Visa”). Visa Europe, responsabilă pentru regiunea UE, a fost înființată la 1 iulie 2004 și aplica aceeași regulă (1).

În urma prelungirii termenului, acordată la cerere, Visa a răspuns la CO pe 3 decembrie 2004.

Visa a primit acces la dosar pe 1 și 2 septembrie 2004. La cererea Visa, acesteia i s-a acordat acces suplimentar la documente pe 19 noiembrie și 17 decembrie 2004. Prin scrisoarea din 23 decembrie 2004, serviciile Comisiei au informat Visa (prima scrisoare de expunere a faptelor) cu privire la anumite informații suplimentare incluse în dosar ulterior datei accesului la dosar și au explicat modalitatea în care Comisia ar putea utiliza aceste informații în luarea unei decizii finale. Visa a furnizat observații suplimentare la 12, 14 și 17 ianuarie 2005.

Un anumit aspect privind accesul la dosar a făcut obiectul unui diferend pe parcursul procedurii privind Visa, și anume accesul la planul de afaceri strategic al Morgan Stanley la care aceasta din urmă face referire pentru a evidenția intenția ei de a înființa o întreprindere care să ofere servicii de emitere de carduri de credit și de cumpărare pe bază de carduri de credit în Regatul Unit și alte state membre ale UE și care ar fi fost gata de lansare în mai 2005 dacă i s-ar fi acordat calitatea de membru al Visa. În opinia Visa, acest document reprezenta un element de probă fundamental care ar fi trebuit pus la dispoziție în întregime în scopul exercitării dreptului său la apărare. Visa a primit inițial un scurt rezumat al planului de afaceri strategic. În urma unei cereri care mi-a fost adresată, am aprobat ca Visa să primească o versiune neconfidențială a raportului. Ulterior, Morgan Stanley a furnizat o versiune neconfidențială mai detaliată a planului care să fie trimisă întreprinderii Visa în scopul acestor proceduri, care ia în considerare trecerea timpului și care să constituie un gest de bunăvoință în încercarea de a soluționa acest diferend. De asemenea, Morgan Stanley a oferit răspunsuri la întrebările pe care Visa le-a adresat serviciilor Comisiei cu privire la plan. Cu toate acestea, Visa a continuat să susțină că dreptul ei la apărare nu a fost respectat în această privință. Am răspuns în mai multe ocazii întreprinderii Visa cu privire la această chestiune în cursul procedurilor. Concluzia mea finală este că, luând în considerare echilibrul de interese care trebuie menținut între necesitatea de a proteja dreptul la apărare al Visa, pe de parte, și interesele legitime ale Morgan Stanley de a-și proteja secretele de afaceri, pe de altă parte, și, în special, având în vedere criteriile de evaluare prevăzute în Avizul Comisiei privind normele de acces la dosarul Comisiei (2), dreptul la apărare al Visa a fost protejat în mod adecvat și corespunzător în proiectul de decizie care urmează să fie adoptat în această cauză.

În temeiul articolului 6 alineatul (1) din Regulamentul (CE) nr. 773/2004 al Comisiei, Morgan Stanley a primit, în calitate de reclamant oficial, o versiune neconfidențială a CO, cu privire la care a prezentat observații scrise. Aceste observații au fost trimise întreprinderii Visa care, la rândul ei, a prezentat observații ulterioare. Din motive de transparență, Morgan Stanley a primit de asemenea o versiune neconfidențială a răspunsului Visa la CO, ceea ce a condus la observații suplimentare prezentate de Morgan Stanley și apoi, la rândul ei, de către Visa.

Visa a renunțat la dreptul său la audiere în această cauză.

A doua scrisoare de expunere a faptelor și evenimentele ulterioare

La 6 iulie 2006, serviciul competent al Comisiei a trimis întreprinderii Visa o nouă scrisoare de expunere a faptelor („scrisoare de expunere a faptelor”) conținând elemente de probă concrete suplimentare în sprijinul concluziilor din CO și i-a acordat un acces la dosar actualizat. La cererea Visa, s-a acordat acesteia o prelungire a termenului de răspuns la scrisoarea de expunere a faptelor până la 22 septembrie 2006. Ca răspuns la argumentele prezentate de Visa, am respins afirmația conform căreia scrisoarea de expunere a faptelor conținea noi acuzații sau argumente diferite care nu intrau în domeniul de aplicare a CO. Am respins, de asemenea, afirmația conform căreia Visa nu a avut timp suficient să răspundă în mod corespunzător la scrisoarea de expunere a faptelor. Chestiunile ridicate de Visa în răspunsul din 22 septembrie 2006 au fost ulterior abordate în totalitate de către serviciile competente ale Comisiei în cadrul scrisorii din 5 decembrie 2006.

Între timp, la 22 septembrie 2006, Morgan Stanley a devenit membru al Visa Europe și și-a retras plângerea adresată Comisiei. La 2 octombrie 2006, serviciile Comisiei au trimis solicitări de informații atât Visa, cât și Morgan Stanley în vederea obținerii unei copii a acordului de soluționare încheiat între cele două întreprinderi la 21 septembrie 2006, în temeiul căruia Morgan Stanley a fost admisă în calitate de membru al Visa Europe. Visa a răspuns la 9 octombrie 2006.

În urma unei solicitări de informații trimisă întreprinderii Visa de către Comisie la 20 octombrie 2006 privind cifra de afaceri a acesteia, Visa a furnizat Comisiei elemente suplimentare referitoare la procedură la 27 noiembrie 2006.

Deoarece în scrisoarea din 27 noiembrie 2006, Visa a specificat că a adus modificări regulii, Comisia a trimis acesteia o solicitare de informații la 5 decembrie 2006 pentru a obține clarificări suplimentare privind această chestiune. Visa a răspuns la 12 decembrie 2006.

La 12 ianuarie 2007, întreprinderii Visa i-au fost acordate un acces suplimentar la dosar și o ultimă posibilitate de a prezenta observații. Observațiile au fost prezentate la 15 februarie 2007 (3).

Proiectul de decizie

În proiectul de decizie, Comisia a stabilit că data de începere a încălcării este 22 martie 2000 (4), atunci când Visa a informat pentru prima dată Morgan Stanley asupra faptului că nu era eligibilă pentru a obține calitatea de membru al Visa, și că data de încheiere a încălcării este 22 septembrie 2006, atunci când Morgan Stanley a fost admisă în calitate de membru al Visa. În scopul calculării valorii amenzii care trebuie aplicată în această cauză, se ia în considerare doar perioada cuprinsă între notificarea CO (2 august 2004) și 22 septembrie 2006.

Proiectul de decizie înaintat Comisiei conține doar obiecții în legătură cu care părților li s-a oferit posibilitatea de a-și expune opiniile.

Consider că, în această cauză, drepturile părților de a fi audiate au fost respectate.

Bruxelles, 26 septembrie 2007 Karen WILLIAMS

(1) Anterior datei de 1 iulie 2004, „Visa EU” era o diviziune geografică a Visa International.

(2) Punctul 24 din Avizul Comisiei din 13 decembrie 2005 privind normele de acces la dosarul Comisiei în cazurile inițiate în temeiul articolelor 81 și 82 din Tratatul CE, al articolelor 54 și 57 din Acordul SEE, precum și al Regulamentului (CE) nr. 139/2004 al Consiliului.

(3) Deoarece în observațiile din 15 februarie 2007 Visa a specificat Comisiei faptul că Morgan Stanley a depus un formular de înscriere, Comisia a trimis întreprinderii Visa o solicitare de informații la 3 aprilie 2007 în vederea aflării datei de depunere a formularului de înscriere și obținerii unei copii a acestuia.

(4) O dată ulterioară în raport cu data începerii specificată în CO.